কলকাতা মেট্রোর স্মার্টকার্ডে অভিষেক হল 'বাংলা'র। ১৯৮৪ সালে কলকাতায় চালু হয়েছিল দেশের প্রথম মেট্রোরেল। পরে যাত্রীদের সুবিধার্থে স্মার্টকার্ড পরিষেবাও শুরু হয়। কিন্তু স্মার্টকার্ডে বাংলা হরফের দেখা মেলেনি এতদিন। এই প্রথম বাঙালির মাতৃভাষা ঠাঁই পেল মেট্রোর স্মার্টকার্ডে। শনিবার থেকেই এই স্মার্টকার্ড পাবেন মেট্রো রেলের যাত্রীরা।       দিল্লি মেট্রোর স্মার্টকার্ডে প্রথম থেকেই রয়েছে হিন্দি। বেঙ্গালুরু মেট্রোর স্মার্টকার্ডে কন্নড় ভাষায় জ্বলজ্বল করছে 'নম্মা মেট্রো' (আমার মেট্রো)।  অথচ বাংলায় কলকাতা মেট্রোর স্মার্টকার্ডে এতদিন দেশের জাতীয় সংগীতের রচয়িতার মাতৃভাষাকে ঠাঁই দেওয়ার প্রয়োজন বোধ করেনি মেট্রো কর্তৃপক্ষ। নতুন স্মার্টকার্ডে হিন্দি, ইংরেজির সঙ্গে 'বাংলা'র উজ্জ্বল উপস্থিতি। তিনটি ভাষাতেই লেখা থাকবে, স্মার্টকার্ডের বৈধতা থেকে যাবতীয় তথ্য।